b'\n_START_ARTICLE_\nChristian Borch\n_START_SECTION_\nBakgrunn\n_START_PARAGRAPH_\nChristian Borch er s\xc3\xb8nn av en skipsmegler. Da han var fire \xc3\xa5r gammel, flyttet familien til Oslo og bosatte seg p\xc3\xa5 Holmenkollen. Etter \xc3\xa5 ha g\xc3\xa5tt p\xc3\xa5 Ris skole, dro Borch til sj\xc3\xb8s som 17-\xc3\xa5ring, og seilte i utenriksfart som dekksgutt, senere som jungmann i cruisefart i vel ett \xc3\xa5r. Han tok Examen Artium i 1963. Borch studerte f\xc3\xb8rst jus, men sluttet og tok journalistutdanning i Oslo. Under studiene arbeidet han i Morgenbladet. Senere studerte han ved London School of Economics, og arbeidet samtidig i The Times. Han gikk senere Hovedkurset ved Forsvarets h\xc3\xb8gskole.\n_START_SECTION_\nKarriere\n_START_PARAGRAPH_\nEtter noen \xc3\xa5r i Norges Industriforbund, ble Borch nyhetsredakt\xc3\xb8r for Morgenbladet i 1974. Han ble ansatt i utenriksredaksjonen i NRK Radio i 1978, der han s\xc3\xa6rlig arbeidet med sikkerhetspolitikk, NATO og europeiske sp\xc3\xb8rsm\xc3\xa5l. Han fulgte blant annet opprettelsen av Solidarnosc i Polen p\xc3\xa5 n\xc3\xa6rt hold. I 1982-83 gjennomgikk han hovedkursert ved Forsvarets h\xc3\xb8gskole. I 1985 gikk Borch over til utenriksredaksjonen i Dagsrevyen i NRK Fjernsynet. Han var redaksjonssjef for utenriksredaksjonen fra 1989 til 1991, og arbeidet siden som redakt\xc3\xb8r og programleder for Utenriksmagasinet og S\xc3\xb8ndagsrevyen. Fra 2000 var han nyhetsanker i Dagsrevyen fram til han begynte som programleder i Urix i 2010 sammen med Annette Groth. Borch arbeidet i Urix fram til han ble pensjonert  da han fylte 70 \xc3\xa5r i 2014._NEWLINE_Foruten arbeidet i nyhetene har Christian Borch ogs\xc3\xa5 v\xc3\xa6rt programleder for TV-aksjonen tre ganger, i 1995, 1999 og 2006, og han var programleder for Sommer\xc3\xa5pent i 1996 sammen med Raheela Kokab._NEWLINE_I tillegg til sin journalistiske karriere, har Borch hatt en utstrakt virksomhet som foredragsholder og foreleser i inn- og utland. Som pensjonist har han dessuten startet sin egen blogg p\xc3\xa5 CappelenDamms hjemmesider (forlagsliv.no), og er medarbeider i podkasten Du Verden!, sammen med kollegene Stig Arlid Pettersen og Ingerid Salvesen.\n_START_SECTION_\nPrivatliv\n_START_PARAGRAPH_\nHans f\xc3\xb8rste kone ble syk og d\xc3\xb8de i 1988; sammen med henne har Borch to barn. Han giftet seg p\xc3\xa5 nytt i 1992, men ble skilt fra sin andre kone i 2007.'